FÆLLES HOLDNING (EF) Nr. 39/97 fastlagt af Rådet den 7. oktober 1997 med henblik på vedtagelse af Europa-Parlamentets og Rådets direktiv 97/. . ./EF om kvaliteten af benzin og dieselolie og om ændring af Rådets direktiv 93/12/EØF (97/C 351/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det økonomiske og Sociale Udvalg (2),

i henhold til fremgangsmåden i EF-traktatens artikel 189 B (3), og

ud fra følgende betragtninger:

(1) Uensartetheden i de love og administrative bestemmelser, som medlemsstaterne har vedtaget om specifikationer for konventionelle og alternative brændstoffer til brug i motorkøretøjer med styret tænding og motorkøretøjer med kompressionstænding, skaber hindringer for samhandelen inden for Fællesskabet og kan derved indvirke direkte på det indre markeds oprettelse og funktion og på den europæiske bil- og raffineringsindustris internationale konkurrenceevne; det forekommer derfor i overensstemmelse med EF-traktatens artikel 3 B nødvendigt indbyrdes af tilnærme medlemsstaternes lovgivning på dette område;

(2) i henhold til EF-traktatens artikel 100 A, stk. 3, skal forslag fra Kommissionen, der tager sigte på det indre markeds oprettelse og funktion, og som vedrører f. eks. sundhed og miljøbeskyttelse, bygge på et højt beskyttelsesniveau;

(3) primære luftforurenende stoffer såsom nitrogenoxider, uforbrændte kulbrinter, partikler, carbonmonoxid, benzen og andre giftige udstødningsgasser, som er med til at danne sekundære luftforurenende stoffer såsom ozon, udledes i betydelige mængder gennem udstødning og fordampning fra motorkøretøjer og udgør dermed direkte og indirekte en alvorlig risiko for menneskers sundhed og for miljøet;

(4) uanset de stadig strengere emissionsgrænseværdier for motorkøretøjer, som er fastsat ved Rådets direktiv 70/220/EØF (4) og Rådets direktiv 88/77/EØF (5), bør der træffes yderligere foranstaltninger til at mindske luftforureningen fra motorkøretøjer og andre kilder med henblik på at opnå en tilfredsstillende luftkvalitet;

(5) ved artikel 4 i Europa-Parlamentets og Rådets direktiv 94/12/EF (6) blev der indført en ny strategi for emissionsbegrænsende foranstaltninger med virkkning fra år 2000, og Kommissionen blev anmodet om at undersøge bl. a., i hvor høj grad en forbedring af kvaliteten af benzin, dieselolie og andre brændstoffer kan medvirke til at mindske luftforureningen;

(6) med det europæiske auto-olie-program, som er beskrevet i Kommissionens meddelelse om en strategi for bekæmpelse af luftforurenende emissioner fra vejtransport, er der tilvejebragt et videnskabeligt, teknisk og økonomisk grundlag for at anbefale, at der på fællesskabsplan indføres nye, miljøvenlige brændstofspecifikationer for benzin og dieselolie;

(7) indførelse af miljøvenlige brændstofspecifikationer for benzin og dieselolie er et vigtigt element i den pakke af omkostningseffektive fællesskabsdækkende samt nationale, regionale og lokale foranstaltninger, der bør gennemføres;

(8) i Kommissionens overordnede strategi til mindskelse af luftforurenende emissioner fra mobile og stationære kilder på en omkostningseffektiv og afbalanceret måde indgår iværksættelse af en kombination af fællesskabsdækkende og nationale, regionale og lokale foranstaltninger, der tager sigte på at reducere emissionerne fra motorkøretøjer;

(9) der er på kort sigt behov for især i byområder at nedbringe forureningen fra biler, herunder primære forurenende stoffer såsom uforbrændte kulbrinter og carbonmonoxid, sekundære forurenende stoffer såsom ozon samt giftige emissioner af f. eks. benzen og partikler;

(10) dette direktiv bør ikke berøre anvendelsen af Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier (7), særlig artikel 8, stk. 4;

(11) der mangler generelt brændstofspecifikationer, der tager sigte på at mindske emissionsniveauet for både udstødning og fordampning;

(12) luftforurening forårsaget af bly, der skyldes forbrænding af blyholdig benzin, udgør en risiko for menneskers sundhed og for miljøet, og markedsføringen af blyholdig benzin bør derfor forbydes;

(13) da emissionerne fra motorkøretøjer skal mindskes, og den relevante raffineringsteknologi allerede er tilgængelig, er det på sin plads at opstille miljøvenlige brændstofspecifikationer for markedsføring af blyfri benzin og dieselolie fra den 1. januar 2000;

(14) for at beskytte menneskers sundhed og/eller miljøet i bestemte byområder eller i bestemte, økologisk følsomme områder med særlige luftkvalitetsproblemer bør medlemsstaterne efter en procedure, der fastsættes i dette direktiv, kunne kræve, at brændstoffer kun må markedsføres, hvis de opfylder strengere miljøspecifikationer end dem, der fastsættes i dette direktiv; denne procedure er en undtagelse fra den informationsprocedure, der er fastsat i Rådets direktiv 83/189/EØF (8) med hensyn til tekniske standarder og forskrifter;

(15) medlemsstaterne bør indføre overvågningssystemer for at sikre, at brændstofkvalitetskravene i dette direktiv opfyldes, og oplysninger om brændstofkvalitet, der indsamles af medlemsstaterne, bør meddeles Kommissionen ved hjælp af et standardskema;

(16) på grundlag af en samlet vurdering skal Kommissionen fremsætte et forslag, som bl.a, skal indeholde de miljøspecifikationer for benzin og dieselolie, der skal gælde fra den 1. januar 2005; dette forslag skal bekræfte, ændre eller supplere de vejledende specifikationer, der er fastsat i dette direktiv; Kommissionens forslag kan, såfremt det er relevant, også indeholde miljøspecifikationer for andre brændstoftyper såsom flydende gas (LPG), naturgas og biobrændstoffer;

(17) det kan på baggrund af den videnskabelige og tekniske udvikling vise sig ønskeligt at justere referencemetoderne til måling af de specifikationer, der fastsættes i dette direktiv; der bør i dette øjemed fastsættes bestemmelser med henblik på at tilpasse dette direktivs bilag til den tekniske udvikling;

(18) Rådets direktiv 85/210/EØF af 20. marts 1985 om tilnærmelse af medlemsstaternes lovgivning om blyindholdet i benzin (9) og Rådets direktiv 85/536/EØF af 5. december 1985 om råoliebesparelse ved anvendelse af erstatningsbrændstofkomponenter i benzin (10) bør følgelig ophæves og Rådets direktiv 93/12/EØF af 23. marts 1993 om svovlindholdet i visse flydende brændstoffer (11) ændres, således at artikel 1, stk. 1, litra b), og artikel 2, stk. 1, udgår;

(19) de overgangsforanstaltninger for Østrig, som er omhandlet i artikel 9 i tiltrædelsesakten af 1994 omfatter artikel 7 i direktiv 85/210/EØF; anvendelsen af denne overgangsforanstaltning bør specielt af hensyn til beskyttelsen af miljøet forlænges til den 1. januar 2000 -

UDSTEDT FØLGENDE DIREKTIV:

Artikel 1 Anvendelsesområde

I dette direktiv fastsættes med udgangspunkt i sundheds- og miljømæssige hensyn tekniske specifikationer for brændstoffer til brug i motorkøretøjer med styret tænding og motorkøretøjer med kompressionstænding.

Artikel 2 Definitioner

I dette direktiv forstås ved:

1) »benzin«: ethvert flygtigt mineralolieprodukt, som henhører under KN-kode 2710 00 27, 2710 00 29, 2710 00 32, 2710 00 34 og 2710 00 36, og som er bestemt til brug som brændstof i forbrændingsmotorer med styret tænding til fremdrift af motorkøretøjer

2) »dieselolie«: gasolie, som henhører under KN-kode 2710 00 66, og som anvendes til fremdrift af motorkøretøjer som omhandlet i direktiv 70/220/EØF og 88/77/EØF.

For gasolie anvendt til motorer i mobile ikke-vejgående maskiner og landbrugstraktorer kan medlemsstaterne kræve samme svovlindhold som det, der er fastsat for dieselolie i dette direktiv, eller det svovlindhold, som er fastsat for dieselolie i direktiv 93/12/EØF.

Artikel 3 Benzin

1. Senest den 1. januar 2000 forbyder medlemsstaterne markedsføring af blyholdig benzin på deres område.

2. Medlemsstaterne påser, at blyfri benzin senest den 1. januar 2000 kun kan markedsføres på deres område, såfremt den er i overensstemmelse med miljøspecifikationerne i bilag I.

3. Som undtagelse fra stk. 1 kan en medlemsstat efter anmodning, som forelægges Kommissionen senest den 31. august 1998 (12*), indrømmes ret til fortsat at tillade markedsføring af blyholdig benzin indtil senest den 1. januar 2005, hvis den kan påvise, at indførelse af et forbud ville medføre alvorlige socioøkonomiske vanskeligheder eller ikke ville indebære generelle miljø- eller sundhedsmæssige fordele på grund af bl. a. klimaforholdene i den pågældende medlemsstat.

Blyindholdet i blyholdig benzin må ikke overstige 0,15 g/l, og benzenindholdet skal være i overensstemmelse med specifikationerne i bilag I. Specifikationernes øvrige værdier kan forblive uændrede i forhold til den nuværende situation.

4. Som undtagelse fra stk. 2 kan en medlemsstat efter anmodning, som forelægges Kommissionen senest den 31. august 1998 (13*), indrømmes ret til fortsat at tillade markedsføring af blyfri benzin med et svovlindhold, som ikke er i overensstemmelse med bilag I, men som ikke er højere end det nuværende indhold indtil senest den 1. januar 2003, hvis den kan påvise, at indførelse af den i bilag I anførte svovlspecifikation ville medføre alvorlige socioøkonomiske vanskeligheder.

5. Kommissionen kan indrømme de i stk. 3 og 4 omhandlede undtagelser.

Kommissionen meddeler medlemsstaterne sin beslutning og underretter Rådet herom.

6. Uanset stk. 1 kan medlemsstaterne med henblik på brug i karakteristiske gamle køretøjer og på distribution via særlige interessegrupper fortsat tillade markedsføring af små mængder blyholdig benzin med de i stk. 3, andet afsnit, nævnte specifikationer i et omfang, der svarer til højst 0,5 % af det samlede salg.

Artikel 4 Dieselolie

Medlemsstaterne påser, at dieselolie senest den 1. januar 2000 kun kan markedsføres på deres område, såfremt den er i overensstemmelse med miljøspecifikationerne i bilag II.

Artikel 5 Frie varebevægelser

Fra den 1. januar 2000 må ingen medlemsstat forbyde, begrænse eller hindre markedsføring af brændstoffer, der er i overensstemmelse med kravene i dette direktiv.

Artikel 6 Markedsføring af brændstoffer med strengere miljøspecifikationer

1. Som undtagelse fra artikel 3, 4 og 5 kan medlemsstaterne kræve, at brændstoffer for så vidt angår hele bilparken eller en del heraf i bestemte områder kun må markedsføres, såfremt de er i overensstemmelse med strengere miljøspecifikationer end dem, der er fastsat i bilag I og II, med det formål at beskytte befolkningens sundhed i et bestemt byområde eller miljøet i et bestemt, økologisk følsomt område i en medlemsstat, når luftforurening er eller må formodes at blive et alvorligt, tilbagevendende problem for menneskers sundhed eller for miljøet.

2. En medlemsstat, der ønsker at gøre brug af undtagelsen i stk. 1, forelægger forinden Kommissionen en anmodning vedlagt en behørig begrundelse. Begrundelsen skal omfatte dokumentation for, at undtagelsen er i overensstemmelse med proportionalitetsprincippet og ikke vil forstyrre den frie bevægelighed for personer og varer.

3. Den berørte medlemsstat forelægger Kommissionen oplysninger om den udendørs luftkvalitet i det pågældende område og de påtænkte foranstaltningers forventede indvirkning på luftkvaliteten.

4. Kommissionen videregiver straks disse oplysninger til de øvrige medlemsstater.

5. Medlemsstaterne kan fremsætte bemærkninger til anmodningen og begrundelsen senest to måneder efter, at Kommissionen har videregivet oplysningerne.

6. Kommissionen træffer beslutning om medlemsstaternes anmodning senest tre måneder efter, at medlemsstaterne har fremsat deres bemærkninger. Kommissionen tager hensyn til disse bemærkninger, den meddeler medlemsstaterne sin beslutning og underretter samtidig Rådet.

7. Enhver medlemsstat kan indbringe Kommissionens beslutning for Rådet senest en måned efter, at den har fået meddelelse herom, eller kan, såfremt Kommissionen ikke træffer nogen beslutning, indbringe sagen for Rådet senest en måned efter udløbet af den i stk. 6 omhandlede frist.

8. Rådet kan med kvalificeret flertal træffe anden afgørelse senest to måneder, efter at sagen er blevet indbragt.

Artikel 7 Ændringer i råolieforsyningerne

Hvis raffinaderierne i en medlemsstat som følge af en pludselig ændring i forsyningerne af råolie eller olieprodukter, der skyldes en ekstraordinær begivenhed, får vanskeligheder med at overholde brændstofspecifikationskravene i artikel 3 og 4, underretter den pågældende medlemsstat Kommissionen herom. Kommissionen kan efter at have underrettet de øvrige medlemsstater tillade højere grænseværdier i den pågældende medlemsstat for en eller flere brændstofkomponenter i en periode på højst seks måneder.

Kommissionen meddeler medlemsstaterne sin beslutning og underretter Rådet herom.

Enhver medlemsstat kan indbringe Kommissionens beslutning for Rådet senest en måned efter, at den har fået meddelelse herom.

Rådet kan med kvalificeret flertal træffe anden afgørelse senest en måned efter, at sagen er blevet indbragt.

Artikel 8 Overvågning og rapportering

1. Medlemsstaterne overvåger på grundlag af analysemetoderne i bilag I og II, at kravene i artikel 3 og 4 overholdes.

2. Kommissionen fremmer udviklingen af et ensartet system for brændstofkvalitetsovervågning. Kommissionen kan anmode Den Europæiske Standardiseringsorganisation om bistand til udvikling af et sådant system.

3. Kommissionen udarbejder senest den 30. juni 2000 et standardskema til anvendelse ved forelæggelsen af en oversigt over de nationale brændstofkvalitetsdata.

4. Medlemsstaterne forelægger hvert år inden den 30. juni, første gang inden den 30. juni 2002, Kommissionen en oversigt for det foregående kalenderår.

Artikel 9 Revisionsprocedure

1. Kommissionen forelægger regelmæssigt og første gang senest tolv måneder efter datoen for vedtagelsen af dette direktiv, dog senest den 30. juni 1999, i lyset af den vurdering, der er foretaget i overensstemmelse med artikel 3 i Europa-Parlamentets og Rådets direktiv 97/. . ./EF af . . . om foranstaltninger mod luftforurening forårsaget af emissioner fra motorkøretøjer og om ændring af direktiv 70/220/EØF (14), Europa-Parlamentet og Rådet et forslag til revision af nærværende direktiv som en integrerende del af den strategi, der tager sigte på at frembringe virkninger, således at Fællesskabets krav med hensyn til luftkvaliteten og hermed beslægtede målsætninger kan opfyldes til de lavest mulige omkostninger.

2. Forslaget skal indeholde de miljøspecifikationer, som benzin skal overholde for at kunne markedsføres fra den 1. januar 2005, og det skal bekræfte eller ændre og supplere de vejledende specifikationer i bilag III.

3. Forslaget skal ligeledes indeholde miljøspecifikationer for dieselolie af en kvalitet, der muliggør en effektiv udnyttelse af de nye forureningsbekæmpende teknologier, idet denne dieselolie skal sikres markedsført fra den 1. januar 2005, og det skal bekræfte eller ændre og supplere de vejledende specifikationer i bilag IV. Forslaget skal tillige tage hensyn til, at denne dieselolie gradvis vil blive mere udbredt og mere ligeligt distribueret på alle medlemsstaters område, og det skal indeholde en dato, fra hvilken kun denne dieselolie kan markedsføres.

4. Forslaget skal, såfremt det er relevant, også indeholde miljøspecifikationer for flydende gas (LPG), naturgas og biobrændstoffer.

Artikel 10 Procedure for tilpasning til den tekniske udvikling

De ændringer, som er nødvendige for at tilpasse målemetoderne i bilag I og II til den tekniske udvikling, vedtages af Kommissionen efter proceduren i artikel 11 med bistand fra det udvalg, der er nedsat i henhold til artikel 12 i Rådets direktiv 96/62/EF (15).

En sådan tilpasning må ikke føre til nogen direkte eller indirekte ændring af de grænseværdier; der er fastsat i nærværende direktiv.

Artikel 11 Udvalgsprocedure

1. Kommissionens repræsentant forelægger det i artikel 10 omhandlede udvalg et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, som er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

2. Kommissionen vedtager de påtænkte foranstaltninger, når de er i overensstemmelse med udvalgets udtalelse.

Er de påtænkte foranstaltninger ikke i overensstemmelse med udvalgets udtalelse, eller er der ikke afgivet nogen udtalelse, forelægger Kommissionen straks Rådet et forslag til de foranstaltninger, der skal træffes. Rådet træffer afgørelse med kvalificeret flertal.

Har Rådet efter udløbet af en frist på tre måneder regnet fra forslagets forelæggelse for Rådet ikke truffet nogen afgørelse, vedtages de foreslåede foranstaltninger af Kommissionen, medmindre Rådet med simpelt flertal har udtalt sig mod de nævnte foranstaltninger.

Artikel 12 Ophævelse og ændring af direktiver vedrørende brændstofkvaliteten af benzin og dieselolie

1. Direktiv 85/210/EØF, 85/536/EØF og 87/441/EØF ophæves med virkning fra den 1. januar 2000.

2. Direktiv 93/12/EØF ændres, idet artikel 1, stk. 1, litra b), og artikel 2, stk. 1, udgår med virkning fra den 1. januar 2000.

Artikel 13 Gennemførelse i national lovgivning

1. Medlemsstaterne vedtager og offentliggør de love og administrative bestemmelser, der er nødvendige for at efterkomme dette direktiv senest den 1. juli 1999. De underretter straks Kommissionen herom.

Medlemsstaterne anvender disse love og administrative bestemmelser fra den 1. januar 2000.

Disse love og administrative bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 14 Østrig

Indtil den 1. januar 2000 finder artikel 7 i direktiv 85/210/EØF ikke anvendelse på Østrig for så vidt angår det i artikel 4 i nævnte direktiv omhandlede benzenindhold i benzin.

Artikel 15 Direktivets ikrafttræden

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 16 Adressater

Dette direktiv er rettet til medlemsstaterne.

Udfærdiget i . . ., den

På Europa-Parlamentets vegne

Formand

På Rådets vegne

Formand

(1) EFT C 77 af 11. 3. 1997, s. 1 og EFT C 209 af 10. 7. 1997, s. 25.

(2) EFT C 206 af 7. 7. 1997, s. 113.

(3) Europa-Parlamentets udtalelse af 10. 4. 1997 (EFT C 132 af 28. 4. 1997, s. 170); Rådets fælles holdning af 7. oktober 1997 og Europa-Parlamentets afgørelse af . . . .

(4) EFT L 76 af 6. 4. 1970, s. 1. Direktivet er senest ændret ved Europa-Parlamentets og Rådets direktiv 97/. . ./EF (se s. . . . i denne Tidende).

(5) EFT L 36 af 9. 2. 1988, s. 33. Direktivet er senest ændret ved Europa-Parlamentets og Rådets direktiv 96/1/EF (EFT L 40 af 17. 2. 1996, s. 1).

(6) EFT L 100 af 19. 4. 1994, s. 42.

(7) EFT L 316 af 31. 10. 1992, s. 12 . Direktivet er senest ændret ved direktiv 94/74/EF (EFT L 365 af 31. 12. 1994, s. 46).

(8) EFT L 109 af 26. 4. 1983, s. 8. Direktivet er senest ændret ved Kommissionens beslutning 96/139/EF (EFT L 32 af 10. 2. 1996, s. 31).

(9) EFT L 96 af 3. 4. 1985, s. 25. Direktivet er senest ændret ved tiltrædelsesakten af 1994.

(10) EFT L 334 af 12. 12. 1985, s. 20. Direktivet er senest ændret ved Kommissionens direktiv 87/441/EØF (EFT L 238 af 21. 8. 1997. s. 40).

(11) EFT L 74 af 27. 3. 1993, s. 81.

(12*) Denne dato vil skulle afpasses efter datoen for direktivets vedtagelse.

(13) Se s. 13 i denne Tidende.

(14) EFT L 296 af 21. 11. 1996, s. 55.

BILAG I

MILJØSPECIFIKATIONER FOR BRÆNDSTOFFER TIL BRUG I KØRETØJER MED MOTOR MED STYRET TÆNDING

>TABELPOSITION>

BILAG II

MILJØSPECIFIKATIONER FOR BRÆNDSTOFFER TIL BRUG I KØRETØJER MED MOTOR MED KOMPRESSIONSTÆNDING

>TABELPOSITION>

BILAG III

VEJLEDENDE MILJØSPECIFIKATIONER FOR BRÆNDSTOFFER TIL BRUG I KØRETØJER MED MOTOR MED STYRET TÆNDING

>TABELPOSITION>

BILAG IV

VEJLEDENDE MILJØSPECIFIKATIONER FOR BRÆNDSTOFFER TIL BRUG I KØRETØJER MED MOTOR MED KOMPRESSIONSSTÆNDING

>TABELPOSITION>

RÅDETS BEGRUNDELSE

I. INDLEDNING

1. Kommissionens forslag, der var baseret på artikel 100 A, blev forelagt for Rådet den 29. august 1996.

2. Europa-Parlamentet afgav udtalelse den 10. april 1997; Det Økonomiske og Sociale Udvalgs udtalelse blev afgivet den 24. april 1997.

Kommissionen forelagde sit ændrede forslag for Rådet den 3. juni 1997.

3. Rådet fastlagde sin fælles holdning i henhold til artikel 189 B i traktaten den 7. oktober 1997.

II. FORMÅL

4. Formålet med Kommissionens forslag, som er led i en samlet strategi med sigte på i overensstemmelse med artikel 4 i direktiv 94/12/EF at begrænse den luftforurening, der hidrører fra vejtransporten, og som tager hensyn til resultaterne af auto-oil-programmet, er at forbedre kvaliteten af benzin og dieselolie yderligere. Forslaget er udformet således, at foranstaltninger på europæisk plan og foranstaltninger på nationalt, regionalt og lokalt plan sammen bidrager til en reduktion af køretøjsemissionerne på en omkostningseffektiv og afbalanceret måde.

III. ANALYSE AF DEN FÆLLES HOLDNING

5. GENERAL BEMÆRKNING

Den fælles holdning afviger fra Kommissionens forslag på en række punkter, dels for at lægge op til en højere brændstofkvalitet og give industrien en klar rettesnor på længere sigt, dels for at tage mere hensyn til nationale forhold.

6. SPECIFIKKE BEMÆRKNINGER

Rådet har ændret Kommissionens ændrede forslag på følgende punkter:

a) Definitioner (artikel 2)

Dieselolie til mobile ikke-vejgående maskiner og landbrugstraktorer er ikke omfattet, men vil ifølge artikel 3, stk. 2, niende led, i den fælles holdning om køretøjsemissioner blive taget op i det kommende forslag fra Kommissionen, der skal foreligge senest den 30. juni 1999.

Ifølge stk. 2, andet afsnit, kan medlemsstaterne for sådanne maskiner og traktorer kræve, at der bruges dieselolie med svovlindhold som fastlagt i dette direktiv eller i Rådets direktiv 93/12/EØF, indtil der er vedtaget ny fællesskabslovgivning på dette område.

b) Undtagelser (artikel 3)

i) Blyholdig benzin

Rådet har valgt følgende mere differentierede fremgangsmåde (stk. 3, 5 og 6):

- en senere skæringsdato for undtagelsen fra det endelige forbud, nemlig den 1. januar 2005,

- en yderligere betingelse for en undtagelse, nemlig et kriterium om generelle miljømæssige fordele på grund af bl. a. forskellige klimaforhold,

- en særlig bestemmelse om specifikationer for blyholdig benzin for dermed at sikre en højere kvalitet af denne,

- adgang for medlemsstaterne til at tillade salg af små mængder blyholdig benzin til brug i bl. a. veteranbiler.

ii) Svovlindholdet i blyfri benzin

Rådet tog (stk. 4 og 5) til efterretning, at dette volder vanskeligheder for visse medlemsstater, og vedtog en undtagelse for tiden indtil 1. januar 2003. Undtagelsen gjorde det muligt at nå til enighed om det kompromis på 150 mg/kg for svovlindholdet i blyfri benzin (jf. litra c).

c) Obligatoriske specifikationer for benzin og dieselolie efter 1. januar 2000 (bilag I og II)

Benzin

Rådet nedsatte indholdet af benzen fra 2 % til 1 % v/v og svovlindholdet fra 200 til 150 mg/kg. Specifikationerne for aromater blev nedsat fra 45 til 42 % v/v.

Denne løsning vedrørende specifikationerne for svovl og aromater skal ses i sammenhæng med de vejledende specifikationer.

d) Vejledende specifikationer (bilag III og IV samt artikel 9)

Det var Rådets opfattelse, at industrien ligesom med hensyn til direktivet om køretøjsemissioner må have en klar indikation af de specifikationer, der vil komme til at gælde på længere sigt, og det fastlagde derfor vejledende miljøspecifikationer med virkning fra 1. januar 2005; disse skal i henhold til artikel 9 om revisionsproceduren bekræftes, ændres eller suppleres gennem et forslag fra Kommissionen, der skal foreligge senest den 30. juni 1999.

De væsentligste specifikationer er 50 mg/kg for svovl i benzin og dieselolie og 35 % v/v for aromater i benzin.

e) Brændstoffer med strengere miljøspecifikationer (artikel 6)

Rådet vedtog en lidt mere præcis tekst ved:

- at henvise til befolkningens sundhed i et bestemt byområde og miljøet i et bestemt, økologisk følsomt, område i en medlemsstat, og

- at foretage en mindre ændring af den særlige procedure for sådanne tilfælde. I betragtningerne tydeliggjorde det sammenhængen mellem proceduren i artikel 6 og informationsproceduren i Rådets direktiv 83/189/EØF.

f) Overvågning og rapportering (artikel 8)

Rådet vedtog en mere enkel tekst med en skæringsdato for Kommissionens udarbejdelse af et fælles skema.

g) Revisionsproceduren (artikel 9)

Rådet tilpassede denne artikel til indførelsen af vejledende specifikationer (jf. litra d) og henviste til en gradvis udvidelse af adgangen til og en afbalanceret distribution af dieselolie.

Rådet dækkede forholdet i forbindelse med køretøjsflåder i artikel 6, stk. 1 (»hele eller en del af bilparken«).

h) Udvalgsprocedure (artikel 11)

Rådet valgte en type III b)-procedure.

i) Overgangsforanstaltninger vedrørende Østrig (artikel 14)

Af miljøbeskyttelseshensyn besluttede Rådet at lade Østrig opretholde benzenværdien for landet også i 1999, hvor de i tiltrædelsesakten fastsatte overgangsforanstaltninger udløber; benzenspecifikationerne i direktiv 85/210/EØF (5 % benzen) skulle ellers have fundet anvendelse indtil 1. januar 2000.